b"\n_START_ARTICLE_\nAlebarda\n_START_PARAGRAPH_\nAlebarda (angl. halberd)\xc2\xa0\xe2\x80\x93 dvirankis ilgakotis ginklas sud\xc4\x97tine galva. Visa galva nukaldinta i\xc5\xa1 vieno metalo gabalo, pagrindiniai galvos elementai\xc2\xa0\xe2\x80\x93 kirvuko galva su ieti\xc5\xa1ku smaigaliu, kirvuko penties vietoje\xc2\xa0\xe2\x80\x93 kablys._NEWLINE_Alebardos labai paplito XIV\xe2\x80\x93XV a. Pavadinimas, sp\xc4\x97jama, kil\xc4\x99s i\xc5\xa1 vidur. vokie\xc4\x8di\xc5\xb3 auk\xc5\xa1tai\xc4\x8di\xc5\xb3 kalbos \xc5\xbeod\xc5\xbeio helmbarte: helm 'kotas' (i\xc5\xa1 sen.vok.auk\xc5\xa1t. halb 'rankena') + barte 'kirvis' (i\xc5\xa1 sen.vok.auk\xc5\xa1t. barta, i\xc5\xa1 bart 'barzda')._NEWLINE_Alebardos kotas ties galva da\xc5\xbenai b\xc5\xabdavo sutvirtintas metalo juostomis, einan\xc4\x8diomis nuo alebardos galvos, kad koto neit\xc5\xb3 nukirsti kalaviju ar kirviu._NEWLINE_Kaunantis alebarda naudojami du pagrindiniai kovimo b\xc5\xabdai\xc2\xa0\xe2\x80\x93 kirtis kirvuko a\xc5\xa1menimis ir d\xc5\xabris piki\xc5\xa1ku smaigaliu. Kablys paprastai skirtas raiteliams nutraukti nuo arkli\xc5\xb3 arba p\xc4\x97stininkams\xc2\xa0\xe2\x80\x93 i\xc5\xa1 rikiuot\xc4\x97s. Kai kuri\xc5\xb3 alebard\xc5\xb3 kablys gal\xc4\x97jo b\xc5\xabti panaudotas \xc5\xa1arvams pramu\xc5\xa1in\xc4\x97ti._NEWLINE_Alebardos buvo pagrindinis ankstyv\xc5\xb3j\xc5\xb3 \xc5\xa1veicar\xc5\xb3 armij\xc5\xb3 XIV\xe2\x80\x93XV a. ginklas. V\xc4\x97liau \xc5\xa1veicar\xc5\xb3 kariuomen\xc4\x97 \xc4\x97m\xc4\x97 naudoti ir pikas, kas leido efektyviau atremti riteri\xc5\xb3 atakas. Vokie\xc4\x8di\xc5\xb3 landsknechtai, perimin\xc4\x97j\xc4\x99 \xc5\xa1veicar\xc5\xb3 kariavimo metodus, irgi naudojo alebardas, papildytas pikomis, tik artimoms kirstyn\xc4\x97ms naudojo trumpus kalavijus katzbalgerius, o ne \xc5\xa1veicar\xc5\xb3 naudotus pusantrarankius kalavijus bei durklus. V\xc4\x97liau rikiuot\xc4\x97je \xc4\x97m\xc4\x97 \xc4\xafsigal\xc4\x97ti pikos, ir alebard\xc5\xb3 reik\xc5\xa1m\xc4\x97 \xc4\x97m\xc4\x97 ma\xc5\xbe\xc4\x97ti._NEWLINE_Kol pikinink\xc5\xb3 rikiuot\xc4\x97s kov\xc4\x97si su kitais pikininkais, alebardos buvo naudingos, bet, kai pikinink\xc5\xb3 rikiuot\xc4\x97 tapo daugiau pagalbine (pagrindin\xc4\x97 buvo \xc5\xa1auliai), ginan\xc4\x8dia l\xc4\x97tai ginklus u\xc5\xbetaisan\xc4\x8dius arkeb\xc5\xabzininkus, v\xc4\x97liau\xc2\xa0\xe2\x80\x93 mu\xc5\xa1kietininkus nuo staigi\xc5\xb3 kavalerijos atak\xc5\xb3, alebardinink\xc5\xb3 dalis p\xc4\x97stinink\xc5\xb3 rikiuot\xc4\x97je \xc4\x97m\xc4\x97 spar\xc4\x8diai ma\xc5\xbe\xc4\x97ti, kol XVI a. viduryje visi\xc5\xa1kai i\xc5\xa1nyko._NEWLINE_Po to alebardos dar por\xc4\x85 \xc5\xa1imt\xc5\xb3 met\xc5\xb3 buvo naudojamos kaip r\xc5\xabm\xc5\xb3 sargybini\xc5\xb3 ginklas, jas iki \xc5\xa1iol naudoja Vatikano \xc5\xa0veicar\xc5\xb3 gvardija."